钦定古今图书集成/方舆汇编/职方典/第1401卷 > 桂林府学校考 府志
## 钦定古今图书集成/方舆汇编/职方典/第1401卷 > 桂林府学校考 府志

本府

桂林府学　旧在独秀山下。唐大历中，观察使李昌巙因颜延之读书室为之。宋熙宁中，迁城东南隅。崇宁四年，经略王祖道广于城西慈寿寺，迺故始安郡治也。绍兴二十七年毁，议迁于此，未果。乾道二年冬，复毁。教授江文叔请于经略使张维，迁于始安郡之墟。淳熙中，知静江府张栻始扩大之，朱熹、张栻有记。嘉熙十年，提刑吴纯臣刻释奠牲币器服图，有记。大德初，鲁师道复刻《释奠图》，墨本锓石树于明伦堂右，臧梦解有“记。” 至大三年，宪副余琏置大成乐器。四年，总管梁国栋辟殿之东地为节和堂以习乐。天历元年，教授辛龙应于堂之前复葺肃容堂为更衣所。延祐七年，廉使何德严、薛元直千思建奎文阁以藏书籍。至元四年，副宪伯笃鲁丁、总管冯梦弼等，议新殿宇之圮坏者。廉使脱因等相继来任，遂建礼殿、戟门、两庑，更圣贤像，补祭器，益礼服，王庭弼“记。” 明年，复建东西斋，梁遗有《记》。至正元年春，廉使朵儿只班、副使赵天纲、都帅章伯颜撤而新之。至正十三年冬十一月，宪副也儿吉尼重修殿庑、堂宇阁舍。茶陵刘三吾记。“旧有七先生祠，在戟门西。初扁曰‘三先生祠’，祀濂溪、明道、伊川。大德三年，宪副臧梦解重修，增祀晦庵、横渠、南轩、东莱，因易其额，并列乡贤于左右。洪武三十一年春，重修东、西庑。先是，二十六年冬颁《雅乐》，加六佾之舞。弘治十三年，巡按御史袁佐重建明伦堂。正德十” 二年巡按御史谢天锡重修大成殿按《通志》：“洪武初，始创东西四斋。十五年，布政使李延重修礼殿两庑。二十四年，监察御史李默与藩臬佥议，重建明伦堂，增置膳堂、号房。教授陈琏有记。” 先是，二十六年冬颁雅乐，加六佾之舞，陈琏作《大成乐赋》。三十一年春，重修东西庑。宣德中渐颓，知府孙鼎修葺。正统九年，知府吴惠重修，谭寿海有“记。” 十二年，御史曾蒙简建立《本省登科题名碑记》。弘治十三年，巡按御史袁佐重建明伦堂，彭甫有“记。” 正德十二年，巡按御史谢天锡重建。嘉靖十年，奉制始易大成殿曰

先师庙，易神像为木主，建“启圣祠。” 陈伯献有《记》建。

敬一亭于明伦堂前，安御制《敬一箴》及“视听言动《心箴》” 凡七碑。郡邑诸学，无不如制。又立名宦、乡贤二祠，列学左右。万历九年，督学袁昌祚重修。甬道、丹墀、拜台，俱砌以石。

皇清康熙十一年，巡抚都御史马雄镇移建迤西庙。

宇、祠阁、堂庑、泮池，咸鼎新之，实兼县学地基而为一也。郡人李棠记。孙逆叛，学宫为兵舍，殿庑颓圮。康熙二十一年，教授高熊征“详请巡抚都御史郝浴、布政使颜敏、按察史黄元骥、提学道王如辰、右江道简上、知府徐凤鸣，捐资重修。” 宣成书院　，宋经略朱祀孙建，以祀南轩张宣公栻、东莱吕成公祖谦，理宗书额以赐，后毁。元元贞中重建。至正三年重修。明弘治十七年，提学佥事姚镆改建。有祭田三十亩。

桂林书院　在西城内。嘉靖三年，巡按御史汪渊建，参政胡尧元复建宝贤亭于其右，凿池环之。又有观莲亭，在书院西，浴沂亭在书院前。新华亭书院　按《通志》：在府治南，谯楼之右。

皇清康熙二十二年，巡抚都御史郝公浴建，属“提学。”

道王如辰召集生徒，月给廪饩，肄业其中。命教授高熊征董其事，督学王如辰有《记》。

武学　按《通志》：“在桂林府西城内。嘉靖九年，提学佥事黄佐因旧武学废址卑隘，迁建于此，蒋冕有记，见《艺文》，今废。”

临桂县学　。“元皇庆间，县令刘鼎建于郡城南隅。至元癸未，县令曾天骐劝率儒户重修大成殿，建棂星门、戟门两庑。明洪武二十八年，迁府学之右” ，宋宣成书院故址。正统十年，巡按御史周纪重修。正统戊辰，巡按御史曾蒙简命有司重建东、西庑，御史尹𬭎复命修建两斋，有记。正德元年，提学佥事姚镆重建大成殿及堂斋，郡人包裕记。按《通志》，万历二十四年，巡抚戴燿、巡按黄纪贤、提学杨道会议移于旧军门东，即古田学旧址。明末圮废，仍附府学合祀。

皇清康熙十一年，巡抚马雄镇移建府学于西偏，合

旧县学基址为一，然修废举坠，以广文教，不能无望于后云。

外州县

兴安县学　旧在旧县北门右。宋嘉泰间迁于县北朝天门，岁久屋敝。景定五年，县令蒲应龙因旧葺之，增学田，置贡士庄，李应春有记。元至元间，迁于县治东门外。至正间，县令刘俟得陡江空地置学稼新庄，唐光有记。明成化间，巡抚都御史韩雍迁于城内，方昇有记。弘治四年，知县郑普重修。按《通志》：万历九年，守道彭富，二十二年知县吴彰俱重修。

皇清康熙二十一年，知县柏嵩琪、训导萧《露瀜》重修。

学田　：按李应春《记》：“籍废寺田以入学，为亩六百。豪右朝脧夕削，存者亦荒茀不治。会邑行自觉发，以侵疆归者，凡五十馀亩，免租召佃，复三倍焉。又节缩羡赢，质上腴田附益之。且合邑人唐若何所献，又为亩百三十，视昔不翅倍蓰焉。” 又按《唐光记》：“学宫东半里许，逾江有溪洲，本陡江故壤，无主地也。县令刘侯出官” 帑募工开垦为田。寻以耆儒之请，拨增学赋，毕力经画，得田大小一百七十坵，总计九十亩。募民耕田，定租二十石。田中筑室，为游息之所，命曰“学稼新庄。” 灵川县学　在县东。宋建炎间始建。旧学基址在县西一里，与吕仙山相对，后圮。元至元二十一年，知县罗嬴迁于县东南大象山西，寻毁于兵。二十九年，廉访副使赵天纲命知县岳璋徙于今地。明洪武三年，知县刘延重修。按《通志》：“明洪武十五年，知县吕资增置东西斋及堂膳厨库，造祭器，塑圣贤像。永乐乙酉，知县刘正言复修。宣德癸酉，知县陈继广其基，重建讲堂。正统甲子，知县包至道重建大成殿、两庑，修祭器。成化元年，知县曾铎扩” 地为门。十八年仲秋，知县沈溥重修。嘉靖三年，知县秦有重建。十二年，教谕陈璇请改建庙学。巡按御史曾守约行司给银，命通判董其役。十九年，知县成世远加修殿庑、门舍。

皇清康熙二十一年，知县黄士垐、训导毛文粲重修。

社学　在县北。庙一所。社田、石潭、崔家墟、潘家村、永宁、镇棠各所。

阳朔县学　旧在县南。宋淳熙十四年迁于县东。元祐乙未，邑宰严敬修葺庙宇、廊庑、斋舍，学左刱立文会堂。明洪武十三年，训导龙腾建大成殿、戟门、堂庑、斋舍，又构读书楼。正统四年，教谕萧文郁建《乡贡题名碑》。正统十年，知县万霁重修观德亭、会馔堂、号房。吴惠有记。按《通志》：“天顺甲申水圮。成化十五年知县杨” 纲重建明伦堂、读书楼，创乡贤名宦祠。弘治十七年，巡抚御史颜颐寿、提学佥事姚镆、知县黄祐重修。嘉靖二十一年，知县王时中修葺殿庑、门堂。三十六年，同知张冕以审户口至朔，命县令蒙熨重修。四十三年，知县吴国用修庙庑、堂祠，又于读书楼改建五云楼。万历九年，本府推官李道先署县事，修造殿庑、戟门及进德、修业斋。二十三年，知县李栻造明伦堂。崇祯十三年，知县朱奉镶重修殿庑、戟门、棂星门及明伦堂、“敬一亭” 、《立卧碑》《乡贡题名碑》。

皇清康熙九年，知县陈洪畴重修正殿、戟门、两庑。明

伦堂启圣公祠旧有教谕署一座，朱奉镶建；训导宅地一区，会馔堂、儒学仓今俱废。学租碑尚存。

永宁州学　在州治北。创建无考。宋绍兴间，州令高登辟而新之。明洪武间重建。按《通志》：“旧古田学址在州南。成化初，县治没于猺獞，诸生从司牧建讲堂于会城，后改为临桂县学。隆庆四年，巡抚御史王茂奉诏大征，恢复古田县，寻改为州学。增、廪、增各十人，以待本地入学者。五年，唐执中始建庙于城东南陬。万历” 五年，知州郑应龄议建堂庑、斋舍。八年，知州尹廷俊上其议于院司、府相吉于城西北，新扩基址，规制始备。陈一洙“有记。” 二十五年渐圮，知州徐来聘复请新之，有记。三十一年，知州林裕阳重修。天启元年，知州万建元造祭器，重加修葺，罗之鼎有记。明末颓圮。

皇清康熙二年，知州白意上状，院司捐俸修建，郡人

李棠记。十一年，城内外火，延毁启圣祠。是年冬，知州朱王造重建，复缭垣墙。二十二年，知州郭大琦重修，督学王如辰有记。

学田　按《县志》原额学租一百三十六亩五分，内九十亩零五分，每亩征租银二钱，共征租银一十八两一钱；内四十六亩，每亩额征租银一钱，共银四两六钱；通共额征租银二十二两七钱；内尚荒田二十一亩，每亩额征银二钱，共荒税银四两二钱。实征成熟学田，租税一百一十五亩五分，内六十九亩五分，每亩征租银二钱，共银一十三两九钱。内四十六亩，每亩征租银一钱，共银四两六钱，实征“成熟” 银一十八两五钱。每年解送学道。

社学　：按“《县志》凡六所，曰东斋、西斋，曰南关、北关。在乡者二，则长安、新安也。”

永福县学　旧在县前仪凤铺。宋淳熙六年迁于县东北凤巢山下，即状元王世则故宅。明洪武二年，县丞康孝良重修。永乐十四年，知县郑曦复修。景泰四年，知县黄琼、教谕叶辙重建大成殿。叶辙有记。按《通志》：“成化十六年知县夏忠复修。嘉靖二十一年知县林天荣重建。” 殿、庑、戟门、棂星门，东名宦，西乡贤祠，后明伦堂，又建敬一亭。东西时习斋，“兴贤” 、儒学二门，教谕、训导廨舍及卧碑一，《六箴》皆备焉。万历十五年，知县吴立东重修，增建启圣公祠。今俱圮，未修。

学田　按“《县志》，荒山地塘税一百五十三顷四十二亩一分五釐有奇，积系高亢，无征。”

义宁县学　先在县南。宋经略使张栻大书门扁刻于石。咸淳庚午，以地僻，迁于香林寺东。元贞元年，邑令臧仲璧迁于县西。明洪武四年，县丞丁胜重修。天顺中毁。越五年，知县郑胜重修。正德辛巳，知县梁顺重修。按《通志》：万历二十四年，知府洪澄源檄县重修。兵燹后，祠庑、堂阁、斋舍俱毁。今止有正殿。

连城书院　按《通志》，“唐质肃公子方会文处。” 南宫书院　　、觐日书院　，按《县志》，“俱废。” 全州学　始于宋庆历四年，旧基在州城东北隅。绍兴十三年，郡守高楫创建于凤凰山之阳，即今地。刘岑记见《艺文》。嘉定间，教授黄学行建登科题名碑，有记。元至正八年，毁于獠。十年，郡守石亨祖重建。揭傒斯记。见《艺文》。明洪武四年，郡守章复以旧明伦堂狭隘，徙创于大成殿后，堂斋射圃一新。宣德九年，知州健复修之，又创尊经阁以贮书籍，改凿泮池于戟门前，作步云桥于学之南。吴伯章有《瑞芝记》。按《通志》：正德间，按察副使刘君节建名宦乡贤祠于学之西南。蒋冕记见《艺文》。正德癸酉，知州顾璘重修，又因全宁楼故址，建翔凤楼，蒋冕有记。嘉靖九年，奉诏建启圣祠于学西，又建敬一箴亭于学北。明万历以迄启、祯，屡圮屡修。

皇清顺治十六年，巡按御史李秀重修，寻圮。康熙二

十年，署知州徐泌倡绅士捐修，巡抚都御史郝浴入境谒庙，捐资助焉。

清湘书院　在州北门外二里柳山，即宋刺史柳开读书故址。嘉定八年，郡守林岊增置讲堂、斋舍。宝庆元年，郡守程榆奏请赐额。三年，郡守赵必愿创率性堂、燕居楼于柳侯祠北。魏了翁记。按《通志》：“元初毁于兵，元贞间，总管耿大节重建。元统癸酉，郡守柳宗监复新之，有记。” 明永乐九年，指挥彭举、知州韩忠修孔子燕居堂、柳侯祠，设杏坛，建“育德” 、“咏归” 二亭。宣德癸丑，藩臬命建讲堂。天顺甲申，佥事袁凯重修，仍访遗迹，作亭宇十，为士子游息之所。年久圮坏。成化间，郡守汪镛重葺之，有记。正德间又圮，郡守顾璘再新之，增筑亭榭顾璘、张粲记。

璜溪书院　在州恩乡。至正七年建，正统九年重修。顾璘石《图记》见《艺文》，今废。

湘山书院　在州湘山本寺中东畔，堂曰“培桂。” 明嘉靖九年，督学黄佐建，今废。

灌阳县学　在县治西华山门，隋大业十二年建。按《通志》：宋泰定十六年，郡守杨若、邑令洪若水重修。元至治间，县令董侯复修，赵文蔚有记。后毁。至正间重修，孔惠垣有记。明洪武初，知县王友裕重修。嘉靖二年，副使杨必进行部谒庙，以学在城外，荒僻卑隘，委知县周应禄迁入县治东，创建圣殿、两庑、戟门、棂星门、泮池桥，规制始备。蒋冕《记》。

皇清康熙二十一年，署训导朱云倡修正殿东西庑。

戟门、棂星门、泮池桥皆重新焉。督学王如辰有记。。